**Zalaszentgrót Város Fásítási Terve**

**2015-2020. évre**

**Közterületen történő növényültetés szabályai –**

**a belterületi zöldfelületek fejlesztési és rendezési feladatai**

A szabályozás Zalaszentgrót város közigazgatási területére, azon belül a belterületre terjed ki

az önkormányzat tulajdonában, kezelésében, használatában lévő állandóan növényzettel fedett közterületekre, így különösen a közparkokra, közterekre, sétányokra, játszóterekre, utcai fasorokra és az azokat kísérő zöldsávokra.

**Jogszabályi hivatkozások:**

346/2008. (XII. 30.) Korm. rendelet a fás szárú növények védelméről

Magyar Szabvány – MSZ 12172 – Díszfák és díszcserjék közterületi fásításra

**Fogalomtár:**

*Fasor:* meghatározott fajú, egy sorban lévő fák összessége, ahol a fák tőtávolsága nem nagyobb a fák idős korában várható koronaátmérőjének a kétszeresénél.

*Játszótér:* főként a gyermekek részére fenntartott – játszószerekkel vagy sportolásra alkalmas

területekkel és eszközökkel ellátott – nyilvános közhasználatú terület.

*Kertészeti szakvélemény:* kivágásra javasolt fák előzetes vizsgálatáról készült megállapítás a fák kora, egészségi állapota, térbeli elhelyezkedése, esztétikai megjelenése stb. alapján.

*Közkert:* 1 ha-nál kisebb területű közcélú zöldterület.

*Közpark:* 1 ha-nál nagyobb területű közcélú zöldterület.

*Ültetési időszak:* (a konténeres növények kivételével) a lombhullás és a rügyfakadás közötti időszak.

*Zöldfelület:* a lakóterületek, a vegyes: településközponti és központi területek, a gazdasági: ipari és munkahelyi területek, az intézményi területek, a különleges területek, a közlekedési célú területek biológiailag aktív, növényzettel borított területe, valamint a zöldterületek és erdőterületek területfelhasználási egységbe sorolt területek teljes területe.

*Zöldterület:* közigazgatási területfelhasználási egység, a kerület állandóan növényzettel fedett, más területfelhasználási egységbe nem tartozó, közhasználatú része: fásított köztér (Z-FK), közkert (Z-KK), közpark (Z-KP), városi park (Z-VP).

*Zöldterületi berendezés:* a homokozó, utcabútor, világítótest stb.

*Zöldterületi építmény:* a támfal, lépcső, medence, szökőkút, tó stb.

*Zöldterületi felszerelés:* a hinta, csúszda, mászószer, sporteszköz stb.

**Zalaszentgrót kiemelt zöldfelületei:**

􀂾 Város szintű közpark:

* Templom tér - Liget
* Kastélypark és régi strand területe
* Béke Liget
* Halas tavak
* Közösségi Kert
* Aranyod – liget (híd után)

􀂾 Lakóterületi közparkok:

* Platán tér zöldterülete és játszótere
* Kinizsi tér zöldterülete és játszótere
* Katalin lakótelep

Kiemelt zöldterületek fejlesztési feladatai:

* több szintes beültetés,
* fa és sövények együttes megléte,
* a meglévő növény állomány gondozása,
* pihenő helyek kialakítása
* a meglévő fa, cserje állomány gondozása, pótlása, újak ültetése
* évelő növények, virágok, virágzó cserjék ültetése

**Közterületen történő növényültetés szabályai:**

(1) Közterületre a tulajdonoson kívül másnak fát, cserjét (bokrot) ültetni csak a zöldterület kezelőjével történt előzetes egyeztetést követően, az írásban megadott kezelői hozzájárulás birtokában lehet.

(2) A zöldterületek kezelője a közterületre történő fatelepítést megelőzően az önkormányzati közutak kezelőjével – szükség szerint – egyeztetni köteles.

(3) A közterületre ültetett fák, cserjék (bokrok) fenntartásáról (pl.: öntözés, pótlás, karózás, metszés stb.) legalább 3 vegetációs időszakon keresztül a növényzet telepítője köteles gondoskodni.

(4) A közterületre ültetett fák kivágására hatósági engedély nélkül a fa telepítője nem jogosult.

(5) Fasor rekonstrukció, faültetés esetén a pótlást legalább kétszer iskolázott 16-18 cm törzs körméretű facsemetével kell elvégezni, megfelelően kikarózva és kikötve. A megfelelő fajtaválasztás: elsősorban a területen jellemzően előforduló, táji adottságoknak megfelelő, táji karaktert hangsúlyozó, illetve a megadott fafajok közül választható fás növényzet ültethető.

(6) Magas és mélyépítési munkák során a meglévő növényzetet adottságként kell kezelni és az érvényben lévő védőtávolságokat be kell tartani. Fakivágás csak indokolt esetben, és fapótlási kötelezettséggel történhet.

(7) Faültetésnél a következő adatokat kell figyelembe venni: közműtérkép (vezetékek nyomvonala, aknák, műtárgyak), fafajta, helyszíni adottságok.

(8) Fakivágás közterületen: kizárólag az önkormányzat engedélyével, fapótlási kötelezettséggel.

(9) A fapótlás mértéke: A pótlás során annyi fát kell ültetni, hogy azok törzsátmérőjének összege megegyezzen a kivágott fa törzsátmérőjével. A törzsátmérőt a föld felszínétől 1,0 m magasságban kell mérni. A pótlás mértéke a fa jellegének, értékének és egészségi állapotának megfelelően egyedi elbírálás alapján csökkenthető. A pótlási kötelezettség teljesítésekor kertészeti faiskolából származó legalább 14/16-os törzskör-méretű előnevelt fát kell használni. A pótlandó famennyiség 15%-át indokolt esetben cserje ültetéssel lehet kiváltani. 5 db nagyméretű cserje ültetésével 5 cm-nyi fapótlás váltható ki.

A kivágott fák pótlásáról 1 éven belül kell gondoskodni. A fapótlás teljesítéséről írásban nyilatkozni kell, melyben fel kell tüntetni a pótlásként ültetett fák faját, törzskör-méretét és darabszámát.

**Ajánlott fafajták:**

Zalaszentgrót utcafásítására javasolt fajták listáját az **1. számú melléklet** tartalmazza.

Az utcafásítás vagy fasor megújítás során városi közegbe telepítendő sorfáknak ki kell állniuk:

* szárazságot,
* sózást,
* kedvezőtlen gyökérviszonyokat,
* egyes helyeken levegőtlenséget és
* csekély termőréteget
* kártevőkkel, kórokozók hatásait

Egy utcán belül változnak az adottságok, amelyekhez alkalmazkodva nem lehet egyetlen fajjal dolgozni, ezért 2 -3 fajta tervszerű folytonossággal ültethető.

Út menti sorfának azok a fajok alkalmasak, amelyek

* egyenes törzset
* felfelé törő koronát nevelnek
* ágaik nem törékenyek
* kiváló tűrőképesség
* jó regenerálódó képesség is.

A 346/2008. (XII.30.) kormányrendelet értelmében a következő fafajok nem telepíthetők:

* fehér akác (robonia pseudoacacia)
* amerikai kőris (fraxinus pennsylvanica)
* mirigyes bálványfa (Ailanthus altissima)
* cserjés gyalogakác (Amorpha fruticosa)
* kései meggy (Padus serotina)
* zöldjuhar (Acer negundo)

(inváziós fajú fás szárú növények) nem telepíthetőek, fakivágás után pótlásra nem használhatóak. A lakosság által közterületen elültetett, fent felsorolt fajú növényeket a későbbi fenntartás megkönnyítése és a jogszabályi előírás betartása miatt kénytelen eltávolítani az önkormányzat.

**Faállomány kimutatása táblázatban**

Zalaszentgrót kiemelt területeinek faállományát a **2. számú melléklet** tartalmazza (kataszter) táblázatban

A kataszterben a fák sorszámmal, fafaj megnevezéssel, törzs- és koronaátmérővel, valamint rövid egészségi állapot leírással szerepelnek, melyek lényeges információk a fakivágásra vonatkozóan

**Faállomány kimutatása térképen**

Zalaszentgrót kiemelt területeinek faállományát a **3. számú melléklet** tartalmazza (kataszter) térképen a fafajták feltüntetésével.

Mellékletek:

1. Ajánlott fafajok listája fotókkal
2. Táblázat az utcák, terek faállományáról (kataszter)
3. Térkép az utcák, terek faállományáról

Zalaszentgrót, 2015. szeptember 7.